Valse aanbidding bring geweld voort
14, 15. (a) Wat is die gevolge van demoonaanbidding? (b) Watter voortdurende lyding voorspel Jesaja sal Israel ondergaan?
14 Valse aanbidding is in werklikheid die aanbidding van demone (1 Korintiërs 10:20). Soos voor die Vloed getoon is, lei die invloed van demone tot geweld (Genesis 6:11, 12). Dit is dus glad nie verbasend nie dat die land vol geweld en goddeloosheid word wanneer Israel afvallig word en die demone begin aanbid.—Deuteronomium 32:17; Psalm 106:35-38.
15 In duidelike beeldspraak beskryf Jesaja die verspreiding van goddeloosheid en geweld in Israel: "Die goddeloosheid het ontvlam soos 'n vuur; dit sal doringbosse en onkruid verteer. En dit sal in die struikgewasse van die woud vlam vat, en hulle sal omhoog gevoer word soos 'n rookwolk wat opstyg. In die grimmigheid van Jehovah van die leërs is die land aan die brand gesteek, en die volk sal soos voedsel vir die vuur word. Niemand sal selfs met sy broer medelye hê nie. En hulle sal aan die regterkant afsny en beslis honger wees; en hulle sal aan die linkerkant eet en beslis nie versadig word nie. Hulle sal elkeen die vlees van sy eie arm eet: Manasse vir Efraim, en Efraim vir Manasse. Saam sal hulle teen Juda wees. Met die oog op dit alles het sy toorn nie gewyk nie, maar bly sy hand uitgesteek."—Jesaja 9:18-21.
16. Hoe word die woorde van Jesaja 9:18-21 vervul?
16 Soos 'n vlam wat van doringbos tot doringbos versprei, raak geweld buite beheer en bereik dit baie gou "die struikgewasse van die woud", wat 'n volskaalse bosbrand van geweld veroorsaak. Bybelkommentators Keil en Delitzsch beskryf die intensiteit van die geweld as "die onmenslikste selfvernietiging gedurende 'n anargistiese burgeroorlog. Aangesien hulle geen tere emosies het nie, het hulle mekaar verslind sonder om versadig te word." Die stamme Efraim en Manasse word waarskynlik hier uitgesonder omdat hulle die vernaamste verteenwoordigers van die noordelike koninkryk is en omdat hulle, as afstammelinge van Josef se twee seuns, uit al tien die stamme die naaste verwant is aan mekaar. Maar ten spyte hiervan hou hulle eers op met die geweld teen hulle broers wanneer hulle teen Juda in die suide oorlog voer.—2 Kronieke 28:1-8.